M. Sabolová, poslankyňa: (2005-10-28):
Ide len o jednu veľmi malú úpravu, ktorá pomôže pri vyjasnení termínov alebo lehôt pri vydávaní rozhodnutí v správnom konaní daňových subjektov. Prv poviem asi dôvody, ktoré ma k tomuto návrhu viedli. Sú to návrhy z praxe, kde pracovníci, ktorí majú dnes množstvo aj odvolacích podaní pri rozhodovaní v daňovom konaní, sa dostávajú do situácie, kde zákon č. 511 v § 30a hovorí, že správca dane je povinný rozhodnúť do 30 dní. Daňový subjekt podáva svoje odvolacie konanie na správcu dane, ten môže vo veci buď rozhodnúť, alebo odstúpi vec na odvolanie. Ak daňový úrad nerozhodne rýchlo a promptne, stáva sa, že plynie lehota 30 dní už na daňovom úrade, pokiaľ dôjde spis na daňové riaditeľstvo alebo jeho pracovisko, skracuje sa lehota rozhodovania. V tomto období vlastne pri vážnych a niekoľko miliónových odvolaniach sú pod veľmi jasným časovým stresom pracovníci. Navrhujem, aby pracoviskám alebo daňovému riaditeľstvu ako odvolaciemu orgánu plynula lehota vtedy, ak sa o skutočnosti dozvie, nie ak už niekde beží lehota a on ešte nevie, že bude v odvolacom konaní pokračovať. Prednesiem tento môj návrh zákona, doplňujúci a pozmeňujúci návrh k zákonu č. 511. Za čl. IV vkladá sa nový čl. V. Článok V znie: Musím teraz odcitovať všetky novely, ktoré boli. Zákon č. 511/1992 Zb. o správe daní a poplatkov a o zmenách v sústave územných finančných orgánov v znení zákona Národnej rady Slovenskej republiky č. 165/1993 Z. z., č. 253/1993  Z. z., č. 254/1993 Z. z., č. 172/1994 Z. z., č. 187/1994 Z. z., č. 249/1994 Z. z., č. 367/1994 Z. z., č. 374/1994 Z. z., č. 58/1995 Z. z., č. 146/1995 Z. z.,, č. 304/1995 Z. z., č. 386/1996 Z. z., č. 12/1998 Z. z., č. 219/1999 Z. z., č. 367/1999 Z. z. , č. 240/2000 Z. z., č. 493/2001 Z. z., č. 215/2002 Z. z., č. 233/2002 Z. z. , č. 291/2002 Z. z., č. 526/2002 Z. z., č. 114/2003 Z. z., č. 609/2003 Z. z., č. 191/2004 Z. z., č. 215/2004 Z. z., č. 350/2004 Z. z., č. 444/2004 Z. z., č. 523/2004 Z. z., č. 679/2004 Z. z., č. 68/2005 Z. z. sa mení a dopĺňa  takto: Po prvé. V § 30a ods. 2 sa za prvú vetu vkladá druhá veta, ktorá znie: „Odvolací orgán je povinný vo veci rozhodnúť do 30 dní od predloženia veci odvolaciemu orgánu.“ Bod 2. V § 30a ods. 2 tretia veta znie: „V osobitne zložitých prípadoch je správca dane a odvolací orgán povinný tak urobiť do 60 dní.“ Koniec, toto je pozmeňujúci návrh. Je tam jediný rozdiel, aby do 30 dní mohol rozhodovať odvolací orgán a len jedno slovo je vložené do bodu 2, doteraz bol správca daní vo výnimočných prípadoch, teda rozhodnúť do 60 dní, dnes dávame odvolaciemu orgánu v mimoriadne komplikovaných situáciách. To je pozmeňujúci návrh, možno snáď jedna jediná pripomienka ešte. Vidíte, že sumár zákonov je väčší ako celý pozmeňujúci návrh, preto by bolo dobré, aby sme vyhlásili úplné znenie, aby predseda Národnej rady vyhlásil úplné znenie tohto návrhu zákona, lebo nielenže nám to komplikuje pri predkladaní návrhov, ale myslím si, že to aj zjednodušuje ten systém pri práci daňovým úradom, zbytočne sa odvolávať na také množstvo noviel, ktoré za obdobie 13 rokov nebolo vyhlásené ako úplné znenie. Ďakujem veľmi pekne a prosím o podporu, je to praktická skúsenosť, ktorú som konzultovala aj s pracovníkmi ministerstva financií. Veľmi pekne ďakujem za podporu.